Jakob Rambach Dreyer
Store norske leksikon,Samfunn,Medier,Grafisk industri,Grafisk industrihistorie
Jakob Rambach Dreyer var en norsk boktrykker og oppfinner, og en pioner innen boktrykkerfaget i Norden. Han drev et ledende og nyskapende grafisk firma og gjorde en særlig innsats innen litografitrykking, blant annet ved å utvikle en spesiell trykkemetode i offset.
Foregangsperson innen grafisk teknologi Fra 1878 gikk han i lære i sin fars, boktrykker Paul Terchelsen Dreyer (1819–1908), trykkeribedrift i Stavanger. Han fikk også arbeidserfaring ved trykkerier både i København, Bergen og Kristiania (Oslo) før han i 1897 overtok farens trykkeri. Samme år opprettet han firmaet Dreyers Reproduktionsanstalt.Dreyer var opptatt av å utforske teknologiske nyvinninger, og var en av de første i Norge til å ta i bruk kjemigrafi, monotype og offsettrykk. Han utviklet selv flere grafiske trykketeknikker og tok patent på flere av disse. Blant annet oppfant han en ikke-fotografisk metode for overføring av sats og stentrykk til offsetplater. Allsidig firma Virksomheten hans i Stavanger ble stadig utvidet med flere avdelinger, og han var raskt ute med å benytte elektrisistet som kraftkilde når byen fikk eget elektrisitetsverk i 1909. Dreyers Reproduktionsanstalt besto etter hvert av bokbinderi, emballasjefabrikk, verksted, papirlager og flere spesialtrykkerier. I tillegg drev firmaet også med noe forlagsvirksomhet og hadde økonomiske interesser i Dreyers Forlag i Oslo.Dreyers firma ble kjent for å produsere moderne trykksaker, i alle former, som holdt både faglig og estetisk kvalitet. Eksempler på trykksaker var dekorative etiketter for små sardinbokser, kart, bøker, brosjyrer og reklame. På 1930-tallet ble sønnen Jakob Dreyer jr. (1911–1945) også medeier, og firmaet endret navn til Dreyers Grafiske Anstalt A/S. Fra 1950–1982 het det Dreyer Aksjeselskap.Jakob Dreyer var også aktiv innen kultur- og næringsutvikling i Stavanger. Han ble ridder av Den kongelige norske St. Olavs Orden i 1948. Les mer i Store norske leksikon Jakob Rambach Dreyer i Norsk biografisk leksikon boktrykkerkunst Dreyer Forlag AS litografi offset Litteratur Jacobsen, Gunnar. (1983). Norske boktrykkere og trykkerier gjennom fire århundrer 1640–1940. Oslo: Den norske boktrykkerforening. Fulltekst hos NB digital.